《九日晦日登烽火山》
宋代·林亦之

兴来走上烽火山，著足不定秋风寒。
四边黄茅滑如雨，低头一看毛发竖。
几年要到紫菜乡，大练小练并东墙。
如今一时在眼傍，白云浮水天茫茫。
酒阑更欲吊虎屋，无端日脚相催促。
一奴魋髻一跋足，逐我下山如野鹿。

作者简介：（1136—1185）宋福州福清人，字学可，号月渔，一号网山。林光朝高弟，继光朝讲学于莆之红泉。赵汝愚帅闽，荐于朝，命未下而卒。有《论语考工记》、《毛诗庄子解》、《网山集》等。